ΧΡΙΣΤΟΥΓΕΝΝΙΑΤΙΚΟ ΓΚΑΛΟΠ

**ΠΡΟΣΩΠΑ:**

**Δημοσιογράφοι (2)**

**Κυρίες (4)**

**Κύριοι (2)**

**Παιδιά (2)**

**1ος Δημοσιογράφος:** Έρχονται τα Χριστούγεννα

οι δρόμοι στολισμένοι

οι άνθρωποι τρέχουν βιαστικοί

με ψώνια φορτωμένοι.

**2ος Δημοσιογράφος:** Και το «Παιδόκοσμος Τ.V.»

ρωτάει τους περαστικούς:

πώς θα περάσουν τα Χριστούγεννα

ποιους να ‘χουν άραγε σκοπούς;

**1ος Δημοσιογράφος:** Καλημέρα, είμαστε από το «Παιδόκοσμος Τ. V.»

πώς θα γιορτάσετε Χριστούγεννα

τη χρονιά αυτή;

**1η Κυρία:** Θα αγοράσω δώρα! δώρα!

για όλους μου τους συγγενείς

Χριστούγεννα, γιορτή των δώρων

πάρτε ένα και εσείς!

**1ος Δημοσιογράφος:** Ευχαριστώ.

**2ος Δημοσιογράφος:** Ας ρωτήσουμε και αυτόν.

Εσείς, πώς θα περάσετε

τα Χριστούγεννα τα φετινά;

**1ος Κύριος:** Με πολλή χαρά.

Θα στολίσουμε όλοι μαζί

γιατί οι δουλειές μας αναγκάζουν

να μη βλεπόμαστε πολύ.

**2ος Δημοσιογράφος:** Εσείς, κυρία μου, τι λέτε;

θα πάτε φέτος πουθενά;

**2η Κυρία:** Θα πάω με φίλες στην Αγγλία

χωρίς τον άντρα, τα παιδιά

και θα κερδίσω στο καζίνο

πολλά παιχνίδια τυχερά.

**1ος Δημοσιογράφος:** Μακάρι, μα δεν το νομίζω.

**2ος Δημοσιογράφος:** Ε! πού πας μικρέ μου με τον κουμπαρά;

**1ο παιδί:** Θα πω τα κάλαντα και θ’ αγοράσω

ρούχα για τα φτωχά παιδιά.

Θα τα μοιράσουμε σε φίλους

με τα αδέλφια μου και τη μαμά.

**2ος Δημοσιογράφος:** Πάρε αν θέλεις κι από μας

μια μικρούλα προσφορά.

**1ος Δημοσιογράφος:** Εσείς τι σκέφτεστε να κάνετε

τα Χριστούγεννα αυτά;

**2ος Κύριος:** Ύπνος, φαΐ και καθισιό

υπάρχει καλύτερο απ’ αυτό;

**1ος Δημοσιογράφος:** Ευχαριστώ.

**2ος Δημοσιογράφος:** Σημαίνουν για σας τα Χριστούγεννα

κάτι ξεχωριστό;

**Κύριος – Κυρία:** Χριστούγεννα

κι έχω μες στην καρδιά μου το Χριστό

μέσα στην Εκκλησία Του Τον ζω.

**2ος Δημοσιογράφος:** Ευχαριστώ.

**1ος Δημοσιογράφος:** Εσείς κυρία μου με το παιδί

τι λέτε για των Χριστουγέννων τη γιορτή;

**3η Κυρία:** Τυραννία φοβερή!

Δουλειές και γκρίνια συνεχή!

**2ο παιδί:** Θέλω δέντρο αληθινό

σαν κι αυτό που βλέπω εδώ!

**2ος Δημοσιογράφος:** Ας ρωτήσουμε και την κυρία αυτή.

Τι πάει να πει για σας

των Χριστουγέννων η γιορτή;

**4η Κυρία:** Την περιμένω με χαρά

κι η σκέψη μου γυρνά

σ’ όλους του κόσμου τα παιδιά

αγάπη, ειρήνη και χρόνια πολλά

εύχομαι σ’ όλους απ’ την καρδιά.

**1ος – 2ος Δημοσιογράφος:** **Χριστούγεννα…**

Ας κάνουμε μια φάτνη στην καρδιά

ταξίδια, δώρα, φαγητά

δε δίνουν τη χαρά.

Κακία, μίσος

ας διώξουμε μακριά.

Μας περιμένει η Εκκλησιά

με ανοιχτή την αγκαλιά.

**ΤΕΛΟΣ**